ไทยพาณิชย์อัดเงินลงทุนดีวีมุ่งสู่โกลบอลฟันด์
ไทยพาณิชย์เพิ่มทุนให้ดีวีเป็น 3,000 ล้าน เน้นลงทุนตรง 80% เล็งยกระดับเป็นกองทุนร่วมลงทุน
16 พ.ค. 2561

ไทยพาณิชย์เพิ่มทุนให้ดีวีเป็น 3,000 ล้าน เน้นลงทุนตรง 80% เล็งยกระดับเป็นกองทุนร่วมลงทุน
นายอารักษ์ สุธีวงศ์ รองผู้จัดการใหญ่ อาวุโส ประธานฝ่ายการเงินและประธานฝ่ายกลยุทธ์ ธนาคารไทยพาณิชย์ เปิดเผยว่า บริษัท ดิจิทัลเวนเจอร์ส (ดีวี) ก้าวสู่การเป็นโกลบอลฟันด์ หลังได้เพิ่มทุนอีก 50 ล้านดอลลาร์สหรัฐ หรือ 1,500 ล้านบาท รวมเป็น 100 ล้านดอลลาร์ หรือ 3,000 ล้านบาท ที่ผ่านมามีการลงทุนขนาดเล็ก 1-5 ล้านดอลลาร์ ในกองทุนร่วมลงทุน (ฟันด์ออฟฟันด์) 70% และลงทุนตรง (ไดเร็กอินเวสต์เมนต์) 30%
สำหรับเงินลงทุนเพิ่มจะเน้นผลตอบแทน 25-30% เน้นบริษัทเทคโนโลยีที่มีศักยภาพ เป็นการลงทุนต่างประเทศส่วนใหญ่ ส่วนในไทยกำลังดีลกับบริษัทสตาร์ทอัพที่มีศักยภาพรายหนึ่ง
ทั้งนี้ ภาพรวมวางแผนลงทุนกลับข้าง มาเป็นลงทุนตรง 70-80% และฟันด์ออฟฟันด์ 20-30% คาดว่าวงเงินล็อต 2 จะหมดภายใน 2-3 ปี และปรับเงินลงทุนของดีวีกองนี้มาเป็น 5-10 ล้านดอลลาร์ เน้นสนใจลงทุนในเทคโนโลยีที่เป็นโครงสร้างพื้นฐานที่ใช้ในหลายธุรกิจและเทคโนโลยีทางการเงิน (ฟินเทค) ปัญญาประดิษฐ์ บิ๊กดาต้า เทคโนโลยีวิเคราะห์ฐานข้อมูล บล็อกเชน ความปลอดภัยบนไซเบอร์
นอกจากนี้ เป้าหมายระยะยาวต้องการเป็นเจ้าของกองทุนร่วมลงทุนที่มีความเป็นมืออาชีพ โดย 2 ปีที่ผ่านมาธนาคารมีเครือข่ายพันธมิตรกับสตาร์ทอัพทั่วโลกกว่า 800 ราย และเวนเจอร์แคปปิตอลในต่างประเทศอีกกว่า 60 ราย จาก 29 ประเทศทั่วโลก พร้อมทั้งลงทุนเชิงกลยุทธ์ทั้งในเทคสตาร์ทอัพโดยตรงและลงทุนในวีซี 9 บริษัท ทำให้ธนาคารเข้าถึงและเรียนรู้นวัตกรรม เทคโนโลยีใหม่ๆ ได้